Številka: 1002-253/2022/2

Datum: 8. 3. 2022

Zadeva: Opravljanje dela znotraj enega kraja

Zveza: vaše elektronsko zaprosilo z dne 4. 3. 2022

Ministrstvo za javno upravo je prejelo vaše zaprosilo za pojasnilo, v katerem navajate, da si v vašem organu, ki je lociran v centru Ljubljane, tolmačijo predpise na način, da ne morete dobiti službenega vozila, da bi se odpravili na službeno pot - sestanek, ki je na drugem koncu Ljubljane. Za ta namen naj bi koristili mestni avtobus in to tudi v primerih, ko je treba od zadnje postaje do kraja sestanka hoditi peš še več kot 1 kilometer ali pa nekajkrat presedati. Težave ne nastanejo takrat, ko se na sestanek odpravite v lepem vremenu, medtem ko ste v primerih večjega dežja in vetra na kraju že povsem premočeni. Navajate, da je garažna hisa je čisto blizu organa, parkiranje je večinoma na koncu poti zagotovljen brezplačno, privarčevanja tu ni, še posebej, če gre na pot več javnih uslužbencev. Navajate, da poznate prakso drugih organov, kjer se vsi na sestanke pripeljejo s službenimi vozili, čeprav imajo sedež blizu vašega organa. Če upoštevate čas prebit na službeni pot, ko greste na pot z avtobusi (prestopanja), je le-ta tudi veliko daljši kot če bi uporabili službeno vozilo, kar po vašem mnenju pomeni neracionalno trošenje časa. Prosite za pojasnitev, ali je takšna praksa v skladu s predpisi ali pa bi se lahko v vašem organu odločili tudi drugače, pri čemer dodajate, da je razumljivo, da vam dnevnica za službeni pot po Ljubljani ne pripada in je tudi nihče ne zahteva.

Ministrstvo za javno upravo lahko v okviru svojih pristojnosti posreduje le pojasnila glede izvajanja predpisov, ni pa pristojno za razlago določb zakonov ali kolektivnih pogodb. Ob tem poudarjamo, da so navedena pojasnila lahko v pomoč strokovni službi in delodajalcu, ki odloča o pravicah javnih uslužbencev na podlagi zakona, podzakonskega akta ali kolektivne pogodbe, še vedno pa je odločanje v konkretnem primeru v pristojnosti delodajalca. Za razlago Kolektivne pogodbe za negospodarske dejavnosti v Republiki Sloveniji[[1]](#footnote-1) je pristojna Komisija za razlago KPND, za razlago drugih kolektivnih pogodb dejavnosti in poklicev pa pristojni odbori in komisije za razlago posamezne kolektivne pogodbe.

Zakon o delovnih razmerjih[[2]](#footnote-2) v 31. členu določa obvezne sestavine pogodbe o zaposlitvi, torej sestavine, ki jih pogodba o zaposlitvi mora vsebovati. V četrti alineji prvega odstavka 31. člena[[3]](#footnote-3) ZDR-1 določa, da je obvezna sestavina pogodbe o zaposlitvi tudi kraj opravljanja dela. Tudi 6. točka drugega odstavka 53. člena Zakona o javnih uslužbencih[[4]](#footnote-4) določa, da je kraj opravljanja dela obvezna sestavina pogodbe o zaposlitvi. Če imajo javni uslužbenci v svojih pogodbah o zaposlitvi zapisano, da delo opravljajo na sedežu oziroma v drugih prostorih delodajalca ter na krajih, kjer delodajalec opravlja svojo dejavnost, potem se opravljanje dela na sedežu, drugih prostorih delodajalca in na krajih, kjer delodajalec opravlja svojo dejavnost in pot do njih, **ne šteje za službeno pot**. Aneksi h kolektivnim pogodbam dejavnosti in poklicev (Uradni list RS, št. 88/21), med njimi tudi Aneks h Kolektivni pogodbi za negospodarske dejavnosti v Republiki Sloveniji (Uradni list RS, št. 88/21, v nadaljevanju: Aneks h KPND) v desetem odstavku 5. člena, določajo, da se javnemu uslužbencu, če le-ta delo opravlja v več krajih, za razdaljo med temi kraji prizna kilometrino v višini 10 % cene neosvinčenega motornega bencina – 95 oktanov.

V skladu s prvim odstavkom 8. člena Aneksov h KP dejavnosti in poklicev (Uradni list RS, št. 40/12), tudi v skladu s prvim odstavkom 8. člena Aneksa h Kolektivni pogodbi za negospodarske dejavnosti v Republiki Sloveniji (Uradni list RS, št. 40/12), se za službeno pot oziroma potovanje šteje potovanje, na katero **je napoten javni uslužbenec s potnim nalogom**, da opravi določeno nalogo **izven kraja,** **v katerem v skladu s pogodbo o zaposlitvi opravlja delo**.

V vašem konkretnem primeru **ne gre za službeno pot, ampak za opravljanje dela znotraj enega kraja (tj. Ljubljane)**.

Delodajalec lahko da javnemu uslužbencu v začasno uporabo za pot od delovnega mesta do lokacije, kjer se bo udeležil sestanka, in nazaj, službeno vozovnico (Urbano).

Če ste v skladu s četrtim odstavkom 5. člena Aneksa h Kolektivni pogodbi za negospodarske dejavnosti v Republiki Sloveniji (Uradni list RS, št. 88/21, v nadaljevanju: Aneks h KPND) v posameznem mesecu delodajalcu predložili potrdilo o nakupu imenske mesečne vozovnice za javni potniški promet in ste zato za ta mesec upravičeni do povračila stroškov prevoza na delo in z dela v višini cene imenske mesečne vozovnice za javni potniški promet, za razdalje med delovnim mestom in lokacijo sestanka na drugem koncu Ljubljane niste upravičeni do povrnitve dodatnih stroškov prevoza na delo in z dela, če lahko kupljeno imensko mesečno vozovnico, za katero ste delodajalcu predložilo potrdilo o nakupu, uporabljate tudi za prevoz na in z lokacije sestanka.

Če delodajalec razpolaga s službenimi kolesi, kolesi s pomožnim motorjem, skiroji ali električnimi vozili za uporabnike, lahko javni uslužbenci za pot od delovnega mesta do lokacije v istem kraju, kjer se bodo udeležili sestanka, uporabijo tudi navedena prevozna sredstva, pri čemer morajo imeti javni uslužbenci za uporabo električnih vozil za uporabnike opravljen tečaj.

Delodajalec lahko javnemu uslužbencu za pot od delovnega mesta do lokacije, kjer se bo udeležil sestanka, dodeli tudi službeno vozilo, če z njim razpolaga.

Izjemoma pa je za pot od delovnega mesta do lokacije, kjer bo javni uslužbenec opravil sestanek, mogoča tudi uporaba lastnega avtomobila v službene namene, ki je v skladu z Aneksi h kolektivnim pogodbam dejavnosti in poklicev (Uradni list RS, št. 88/21), tudi z Aneksom h KPND (Uradni list RS, št. 88/21), izjemoma mogoča samo na podlagi dogovora med delodajalcem in javnim uslužbencem (predlagamo, da je ta dogovor sklenjen v pisni obliki, lahko velja tudi dalj časa ali celo nedoločen čas) ali na podlagi potnega naloga, če drugače ni možno opraviti službene poti oziroma rednega dela. V primeru, da je javnemu uslužbencu v službene namene na podlagi dogovora z delodajalcem odobrena uporaba lastnega avtomobila, se mu povrnejo stroški za uporabo lastnega avtomobila v obliki kilometrine na podlagi sklenjenega dogovora. Kilometrina za uporabo lastnega avtomobila v službene namene znaša 30 odstotkov cene neosvinčenega motornega bencina – 95 oktanov za prevoženi kilometer. V konkretnem primeru je uporaba lastnega avtomobila v službene namene, ker ne gre za službeno pot (za kar bi delodajalec sicer izdal potni nalog), mogoča samo na podlagi dogovora med delodajalcem in javnim uslužbencem, če drugače ni možno opraviti rednega dela.

Praksa med organi je lahko zaradi različnih objektivnih okoliščin različna, praviloma pa se javni uslužbenci za pot na sestanke znotraj kraja, kjer opravljajo delo v skladu s pogodbo o zaposlitvi, najprej poslužujejo službenih vozovnic (v Ljubljani Urbane), ki jim jih da delodajalec na razpolago za pot na sestanek in z sestanka, ali pa uporabijo službena kolesa, kolesa s pomožnim motorjem, skiroje ali električna vozila za uporabnike in šele nato službena vozila. V skrajnem primeru je izjemoma mogoč dogovor med delodajalcem in javnim uslužbencem za uporabo službenega vozila v službene namene, a le če drugače ni možno opraviti rednega dela.

S spoštovanjem,

Peter Pogačar

generalni direktor

Poslano:

- naslovniku na e-naslov po e-pošti

1. Uradni list RS, št. 18/91-I, 53/92, 13/93 – ZNOIP, 34/93, 12/94, 18/94 – ZRPJZ, 27/94, 59/94, 80/94, 64/95, 19/97, 37/97, 87/97 – ZPSDP, 3/98, 3/98, 39/99 – ZMPUPR, 39/99, 40/99 – popr., 99/01, 73/03, 77/04, 115/05, 43/06 – ZKolP, 71/06, 138/06, 65/07, 67/07, 57/08 – KPJS, 67/08, 1/09, 2/10, 52/10, 2/11, 3/12, 40/12, 1/13, 46/13, 95/14, 91/15, 88/16, 80/18, 31/19, 80/19, 97/20, 160/20 in 88/21, v nadaljevanju: KPND. [↑](#footnote-ref-1)
2. Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE in 119/21 – ZČmIS-A, v nadaljevanju: ZDR-1. [↑](#footnote-ref-2)
3. Za tiste javne uslužbence, za katere velja Zakon o javni uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE, v nadaljevanju: ZJU), pa se v pogodbi o zaposlitvi določi kraj opravljanja dela v skladu s 6. točko drugega odstavka 53. člena ZJU. [↑](#footnote-ref-3)
4. Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb, v nadaljevanju: ZJU. [↑](#footnote-ref-4)